**Nicolay Peter Resen-Fellie Skarning** (født 1964) er en norsk jurist, samfunnsviter, debattant og forfatter av juridisk faglitteratur.

Skarning er advokat med møterett for Høyesterett fra 2004. Han var leder av arbeidsrettsavdelingen i Kvale advokatfirma fra 2010 til 2022. Siden 2023 er han partner i Advokatfirmaet Simonsen Vogt Wiig. Han var en av prosessfullmektigene for spedisjonsfirmaet Holship i et sivilt søksmål der motparten var Norsk Transportarbeiderforbund og LO; saken ble prosedert for Høyesterett i plenum i 2016, og i 2017 falt dommen der flertallet i Høyesteretts plenum ga Holship medhold. Skarning og advokatteamet han ledet i saken vant pris for årets beste advokatprestasjon i 2017 i en kåring avholdt av *Finansavisen*s jus-bilag.

Skarning ble cand. jur fra Universitetet i Oslo i 1990, og cand. mag. med statsvitenskap og kriminologi samme sted i 1993. Deretter tok han «postgraduate diploma» innen EU-rett ved King's College London i 2005 og 2018, og voldgiftsdommerutdannelse hos bransjeorganisasjonen Danske Advokater i 2017. Tidlig i karrieren arbeidet han som rådgiver i Utenriksdepartementets rettsavdeling, trainee i EU-kommisjonen og dommerfullmektig i Larvik og Oslo. Mens han var dommerfullmektig hadde han verv som leder av dommerfullmektiggruppen i Norges Juristforbund. Han ble deretter advokat i NHOs arbeidsrettsavdeling. Han var regjeringsoppnevnt medlem av Bedriftsdemokratinemnda tidlig på 2000-tallet, og er regjeringsoppnevnt varadommer til den sentrale Arbeidsretten i perioden 2020–2023.

Familie og oppvekst
-------------------

Han vokste opp på Hasle i Oslo. Han er sønn av Rolf Nicolay Skarning (f. 1933), tidligere rektor ved Oslo teknisk-maritime skole, og Kristine Elise Resen-Fellie Skarning (f. 1934), bedriftsfysioterapeut ved Jøtul og Grønvold Bedriftshelsetjeneste.

Bibliografi (utvalg)
--------------------

Nicolay Skarning har skrevet en rekke juridiske bøker innen kontraktsrett og arbeidsrett, deriblant:

* 2019: *Sykefravær som oppsigelsesgrunn*, Universitetsforlaget
* 2020: *Permitteringer under koronapandemien*, Hegnar forlag
* 2021: *Oppsigelse ved mangelfull arbeidsytelse eller illojalitet*, Norske serier
* 2022: *Nedbemanning og sluttpakker*, Universitetsforlaget

Referanser
----------

1. ↑   Virtual International Authority File, oppført som Skarning, Nicolay, 1964-, besøkt 18. august 2021[Hentet fra Wikidata]
2. ↑  «Nicolay Skarning». *www.universitetsforlaget.no*. Besøkt 26. februar 2021.
3. ↑  «Søkeresultat: Nicolay Skarning». *Norges Domstoler - Norges Høyesterett* **(norsk)**. Besøkt 26. februar 2021.
4. ↑  «Nicolay Skarning». *Simonsen Vogt Wiig*. Besøkt 26. juni 2023.
5. ↑  «Domstolens dom 19. april 2016». EFTA-domstolen.
6. ↑  Skjevestad, Henrik (20. februar 2017). «Rett fra skolebenken til årets sak». *www.advokatbladet.no*. Besøkt 27. juni 2023.
7. ↑  «Årsrapport 2005». *068031-990003* **(norsk)**. Arbeids- og inkluderingsdepartementet. 16. januar 2006. Besøkt 26. februar 2021.
8. ↑  «Offisielt frå statsrådet 19. juni 2020». *Regjeringa.no* **(norsk nynorsk)**. Statsministerens kontor. 19. juni 2020. Besøkt 26. februar 2021.
9. ↑  «Sykefravær som oppsigelsesgrunn». *www.universitetsforlaget.no*. Besøkt 26. februar 2021.
10. ↑  «Permitteringer under og etter koronapandemien». *Hegnar Bok*. Arkivert fra originalen 2. mars 2021. Besøkt 26. februar 2021.
11. ↑  «Oppsigelse ved mangelfull arbeidsytelse eller illojalitet». *Norske serier* **(norsk)**. 2021. Besøkt 26. februar 2021.
12. ↑  «Nedbemanning og sluttpakker». *www.universitetsforlaget.no*. Besøkt 26. juni 2023.

|  |  |
| --- | --- |
| Oppslagsverk/autoritetsdata | BIBSYS **·** VIAF **·** LCCN **·** ISNI
 |